和孔毅甫州名五首  其一
作者：呂陶
朝代：宋

paragraphs: 毅甫生江南，藴有洙泗質。
雄文極古今，通鑑盡疏密。
瀛山繡衣使，高步尚淹屈。
河水潤畎畝，隨珠照圭蓽。
仁風信樂易，治體本誠一。
昌時政多暇，豐歳民甚佚。
撫琴得遺音，開卷終舊帙。
天和內自保，萬事皆外物。
我生本蒿萊，豈合顧簪紱。
南遷至此處，惠養殊不失。
傷心屈原棹，掩耳湘靈瑟。
罪大敢放懷，恩深已淪骨。
幸常從公遊，談笑度永日。
我吟續郢唱，緘封彌戰栗。